Sloane sit slagting van gekeurdes voort | Maroela Media
Sloane Stephens – ongekeurd en nou Amerikaanse enkelspelkampioen (Foto: Twitter @SloaneStephens)
Op 'n Amerikaanse Ope-toernooi waar die voorste gekeurdes se koppe sommer uit die staanspoor gerol het, kry Kevin Anderson Sondagaand (22:00 SA tyd) kans om ook so teen Rafael Nadal te maak.
Hulle kom in die finaal van die mansenkelspel teen mekaar te staan – en sou Anderson wen, sal hy die eerste Suid-Afrikaner wees wat 'n Grand Slam-enkelspeltitel wen.
Die slagting van gekeurdes het in die eerste ronde begin toe Maria Sharapova die nommer 2-gekeurde, en ook die tweede op die wêreldranglys, Simone Halep, uitgeskakel het; die jongste geval van grotes wat gesneuwel het, was Roger Federer (3) en Karolina Pliskova (1) wat albei in die kwarteind van onderskeidelik die mans- en vroue-enkelspel uitgeskakel is.
Net vier mans wat in die eerste tien gekeur was, het na die laaste 16 toe deurgedring.
♦ Dit was Saterdagaand weer so. Die ongekeurde Sloane Stephens, wat in Junie nog ná 'n operasie met 'n beenstut geloop het, het die vrouetitel gewen toe sy Madison Keys, wat slegs 15de gekeur was, in twee stelle met 6-3, 6-0 van die baan gevee het.
Vroeër is Federer deur Juan Martin del Potro (24) in vier stelle in die kwarteind geklop; Pliskova het teen Coco Vandeweghe (20) vasgeval; Venus Williams is in die vierde ronde deur Stephens uitgeskakel; Garbiñe Muguruza (3) het in die vierde ronde teen Petra Kvitova (13) verloor; Caroline Wozniacki (5) is vroeg-vroeg huis toe nadat sy teen Ekaterina Makarova verloor het … en so kan jy aangaan.
Daar was ook 'n hele paar van die wêreld se voorste spelers wat om verskeie redes nie kon deelneem nie. Serena Williams het tydens die toernooi ma geword; Andy Murray, die wêreld se tweede beste en tweede gekeurde vir die Ope, het twee dae voor die toernooi onttrek. Ander sterk aanspraakmakers kon ook nie in vanjaar se Amerikaanse Ope speel nie.
Die verdedigende kampioen Stan Wawrinka (knie-operasie); Novak Djokovic (regterelmboog), wat in 2016 in die eindwedstryd teen Wawrinka verloor het; Kei Nishikori (beseerde gewrig) wat in 2014 in die eindstryd verloor het; en Milos Raonic (gewrig) wat verlede jaar in die Wimbledonse eindstryd verloor het, was ondermeer afwesig.